钦定古今图书集成/明伦汇编/氏族典/第152卷 > 袁燮
## 钦定古今图书集成/明伦汇编/氏族典/第152卷 > 袁燮

按《宋史袁燮传》：“燮字和叔，庆元府鄞县人。生而端粹
专静，乳媪置槃水其前，玩视终日，夜卧常醒然。少长，
读东都《党锢传》，慨然以名节自期。入太学，登进士第，
调江阴尉。浙西大饥，常平使罗点属任振恤，燮命每
保画一图，凡征发、争讼、追胥，披图可立决。以此为荒
政首。除沿海制属连丁家艰，宁宗即位，以太学正召。”
时朱熹诸儒相次去国，丞相赵汝愚罢，燮亦以论去，
自是党禁兴矣。久之，为浙东帅幕、福建常平属沿海
参议。嘉定初，召主宗正簿、枢密院编修官，权考功郎
官、太常丞、知江州，改提举江西常平，权知隆兴。召为
都官郎官，迁司封、国子司业、秘书少监，进祭酒、秘书
监兼崇正殿说书，除礼部侍郎兼侍读。时史弥远主
和，燮争益力。台论劾燮，罢之。以宝文阁待制提举鸿
庆宫。起知温州，进直学士，奉祠以卒。燮初入太学，陆
九龄为学录，同里沈焕、杨简、舒璘亦皆在学，以道义
相切磨。后见九龄之弟九渊发明本心之指，乃师事
焉。学者称之曰“洁斋先生。”后谥正献。